## **Forældresamtale: Guide til afholdelse af forældresamtale**

**Før samtalen**

* **Hvad er formålet med samtalen?**
* Hvad skal du have ud af samtalen?
* Hvad skal forældrene have ud af samtalen?
* Har du sikret dig, at I er enige om formålet? Har forældrene et andet formål?
* Hvordan klæder du forældrene godt på til samtalen, så de kender formålet og dagsordenen?
* **Hvilken type samtale er det?**
* Er det en undersøgende samtale? I så fald, hvilke spørgsmål er så de vigtigste at få stillet?
* Er det en informerende/støttende samtale, hvor forældrene skal have noget bestemt at vide eller have støtte til en given ting? Skal I have lavet nogle aftaler, der er vigtige for det fremtidige samarbejde? Hvilke er det?
* **Hvad ved du allerede om forældrene som evt. kan være dig til hjælp i samtalen?**
* Har du tidligere erfaringer med forældrene? I så fald hvilke?
* Er de kognitivt udfordret?
* Har de mistillid til kommunen?
* Har de frygt for, at børnene bliver fjernet?
* Er de i krise pga. sygdom eller andre belastninger?
* Overvej hvordan det kan opleves at stå i forældrenes sted. Hvordan vil du få etableret en god kontakt? Hvilke redskaber kan du bruge til det? Hvis det var dig, der var forældrene, hvordan ville du så selv ønske at blive mødt og hjulpet?
* **Hvor skal samtalen holdes?**
* Hvor vil det være mest trygt for forældrene, at I har samtalen?
* Hvilken betydning vil det have for dit arbejde og for formålet med samtalen, hvor den holdes?
* **Hvordan er familiens netværk?**
* Har forældrene et støttende netværk, som kan bidrage?
* Hvem og hvad kan de være til hjælp med?
* Hvordan får du dem bragt i spil?
* **Er du opmærksom på dig selv, inden du går ind til mødet?**
* Er du groundet/i ro eller bringer du noget med ind i rummet? Hvilken dag har du, og hvad betyder det for mødet? Vi skal turde kigge på os selv, og det vi bringer ind i et møde.
* Hvad er din forforståelse, og hvordan vil den kunne påvirke dig under mødet? Overvej magtforholdet. Vær bevidst, du er den professionelle. Hvis forældrene reagerer med modstand, afmagt og frustrationer, så mød det med anerkendelse, forståelse og tilbud om samarbejde i stedet for selv at blive frustreret eller bringe modstand ind selv. Det er professionelt.

**Tip: Lav en liste med gode spørgsmål forud for samtalen, du kan støtte dig til under samtalen.**

Forskellige formål med samtalen kræver forskellig tilrettelæggelse af samtalen.

Overvej at få sparring på hvilken slags samtale det er, hvad formålet er, og hvilken tilrettelæggelse samtalen derfor kræver, hvis du er i tvivl

**Under samtalen**

* **Sæt rammen og tydeliggør formålet med mødet og dagsorden**
* Fortæl hvad I skal omkring og afstem med familien, så de er med på dette.
* Oplys hvor lang tid I har til mødet.
* Oplys hvorfor og hvad du skriver ned og foreslå, at I sammen godkender mødereferatet. Overvej om der skal være en anden, der deltager, som kan skrive referat, så du kan have fokus på at stille de rigtige spørgsmål og være i kontakten med forældrene.
* **Mød forældrene, der hvor de er**
* Vær nænsom, fornem forældrene og mærk hvor de er, så du kan møde dem der. Du kan ikke begynde andre steder end der hvor de er, hvis de skal føle sig hjulpet.
* **Vær nysgerrig**
* Indtag en nysgerrig og ikke vidende tilgang til forældrene.
* Vær ressourceorienteret og led efter det, der allerede fungerer. De ressourcer der allerede er i spil, og som der kan bygges på. Spørg mere ind til det.
* **Led efter undtagelser**
* Hver gang du hører en bekymring, kan du spørge til undtagelsen. Eksempel: ”Har der været tidspunkter, hvor lille Per har sovet godt om natten? Hvornår var det? Hvad var anderledes dengang?”
* Spørg ind til, hvordan de lykkes.
* Dyrk det, der fungerer og undersøg gode kvaliteter og egenskaber hos både forældre, børn og øvrige omgivelser.
* Spørg ind til hvad forældrene allerede har forsøgt at gøre for at hjælpe deres barn. Når vi står overfor problemer, forsøger vi altid at håndtere/løse dem på en eller anden måde.
* **Vær ydmyg og anerkendende - alle gør det bedste, de kan**
* Overtag ikke forældrenes følelser, men mentaliser.
* Undersøg løbende om du har forstået tingene rigtigt ved at opsummere det, du har hørt.
* Hvis det er svært at rumme alle følelserne, kan du forsøge at visualisere, at du udvider dig fysisk, så du bliver mere rummelig.
* **Giv god plads og tid til følelsesmæssige reaktioner**
* Se, hør og forstå forældrenes følelser - forsøg at se/lægge mærke til forældrene, du kan navngive, det du ser. Eksempelvis: ”Jeg kan se, du bliver berørt, når vi taler om…”
* Gentag det forældrene siger med deres egne ord. Når du bruger deres ord, føler de sig mere genkendt.
* Forstå, udvis forståelse, men med respekt for, at du ikke har oplevet det, forældrene har oplevet. Det er godt for kontakten at få valideret sine følelser, så vær opmærksom på, hvad du siger for, at de oplever sig mest muligt forstået.
* Lyt rigtig meget, og vær nysgerrig på, hvilke ønsker, håb og drømme der ligger bag eventuelle frustrationer.
* Forsøg at snakke med forældrene om de gode intentioner, så de oplever, at du tror på dem, og at de forstår, hvorfor deres frustrationer kommer til udtryk.
* **Lån forældrene ord**
* Hvis ikke de har mange ord, kan du komme med nogle forslag/låne dem nogle ord, hvor du siger, hvad du tror eller forestiller dig, og undersøg om det er sådan de har det. Eksempelvis: ”Så er det, jeg hører dig sige…”
* **Gå ikke i forsvar**
* Kom ikke med forklaringer/begrundelser, men accepter i stedet den oplevelse forældrene har haft.
* Respekter også dine egne grænser og afslut mødet, hvis det ikke lykkes at få skabt et trygt rum.

Husk altid at spørge ind til forældrenes egne løsningsforslag, tanker om forandring osv. Det er med til at give dem en følelse af ejerskab og ansvar. De er eksperter på deres liv.

**Afrunding**

* **Lav en gennemsigtig afrunding**
* Skab al den gennemsigtighed, du kan.
* Lav en opsummering.
* Fortæl forældrene hvad der skal ske nu/efterfølgende.
* Hvad de kan forvente, og hvor de kan få hjælp og støtte i mellemtiden.
* Oplys dem om, hvornår og hvordan de kan få fat i dig, hvis de har brug for det eller foreslå, at du kontakter dem en gang om ugen for at følge op.
* Hør dem om deres ønsker for den næste tid, hvad de har behov for og hvad de oplever, er til hjælp.
* Fortæl dem om alt det, du har tænkt dig at gøre.
* Bed dem om deres samtykke til det hele - lovgivning eller ej, det handler om etik, inddragelse og kommunikation.
* Vær opmærksom på, at det kan være både grænseoverskridende og utrygt at være i kontakt med kommunen. For mange forældre er det forbundet med skam og skyld samt følelsen af ikke at være en god nok forældre.
* Vær opmærksom på, at forældrene ofte bærer på svære følelser af sorg og tab.
* **Hvis I skal igennem et længere forløb**
* Du kan overveje at lave et oprids af hele forløbet, hvis I skal igennem et længere forløb sammen.
* Overvej om I allerede der kan have en oversigt over forløbet ved at planlægge det i kalenderen.
* Hvis der er ting, du ikke ved, kan du oplyse om, hvornår du forventer at vide det og vende tilbage, når du ved det.

Jo tydeligere du kan være, jo mere trygt er det for forældrene.

**Mulige SOS- og LØFT-redskaber**

[Redskab: Alliancen](#_Redskab:_Alliancen)

[Redskab: Hvad mere, hvad mere, hvad mere og hvilken forskel gør det?](#_Redskab:_Hvad_mere,)

[Redskab: Undtagelsesspørgsmål](#_Redskab:_Undtagelsesspørgsmål_1).

Ovenstående er vejledende og til inspiration.